4.การประกอบธุรกิจของแต่ละสายผลิตภัณฑ์

บริษัทประกอบธุรกิจให้บริการทางการเงินภายใต้หลักชะรีอะฮ์ หรือหลักธุรกิจเคียงคู่คุณธรรม
โดยมีผลิตภัณฑ์และการบริการทางการเงินที่สามารถตอบสนองความต้องการของกลุ่มลูกค้าเป้าหมายได้ทุกกลุ่ม
ประกอบด้วย ธุรกิจดังนี้

1. ธุรกิจให้บริการสินเชื่อเช่าซื้อ (Amanah Hire Purchase)

2. ธุรกิจให้บริการสินเชื่อเพื่อซื้อสินค้าคงคลัง (Amanah Inventory Finance)

3. ธุรกิจให้บริการสินเชื่อเช่าซื้อเพื่อการพาณิชย์ (Amanah Auto SME Financing)

4. ธุรกิจให้บริการสัญญาเช่าทางการเงิน (Amanah Financial Lease)

5. ธุรกิจให้บริการสัญญาเช่าดำเนินงาน (Amanah Operating Lease)

6. ตัวแทนให้บริการทางการเงิน (Banking Agent)

7. ให้บริการด้านรถยนต์ อื่นๆ

บริษัทมีช่องทางการส่งมอบบริการให้กับลูกค้ากลุ่มเป้าหมาย
โดยลูกค้าสามารถใช้บริการผ่านช่องทางการจัดจำหน่าย ที่สำนักงานใหญ่
และสำนักงานสาขาในส่วนภูมิภาคอีก 7 แห่ง ที่พร้อมให้บริการ ประกอบด้วย สาขาชลบุรี
สาขาพระนครศรีอยุธยา สาขาภูเก็ต สาขานครราชสีมา สาขาขอนแก่น สาขาอุดรธานี
และสาขาอุบลราชธานี นอกจากนี้บริษัทยังให้บริการลูกค้าโดยมีสำนักงานสมาชิกของบริษัท ภายใต้ชื่อ
อะมานะฮ์ เอ็กเพรส (Amanah Express) อีกจำนวนมากกว่า 70 แห่งทั่วประเทศ

4.1 ลักษณะบริการ

บริษัทเป็นผู้ให้บริการด้านสินเชื่อรถยนต์ ครบวงจร สามารถครอบคลุมกลุ่มลูกค้าเป้าหมายทุกกลุ่ม
ไม่ว่าจะเป็น กลุ่มลูกค้าบุคคลธรรมดาหรือกลุ่มลูกค้านิติบุคคล ครอบคลุมทั้งตลาดรถยนต์ใหม่
ตลาดรถยนต์ใช้แล้ว โดยมีโครงสร้างผลิตภัณฑ์และบริการ ดังนี้

1.  ธุรกิจให้บริการสินเชื่อเช่าซื้อ (Amanah Hire Purchase)

  สินเชื่อเช่าซื้อรถยนต์ บริษัทฯ ได้พัฒนาผลิตภัณฑ์นี้ภายใต้หลักการ อิจาเราะฮ์ วัล อิกตินา
  (Ijarah Wa Igtina) คือหลักการทำธุรกรรมการเช่าซื้อทรัพย์สิน (Basic Rule of
  Ijarah) ซึ่งเป็นหลักการการทำธุรกรรมที่ถูกต้องตามหลัก ชะรีอะฮ์ (Shariah)
  โดยสามารถอธิบายหลักการดังกล่าวได้ดังนี้

1.  การเช่าซื้อทรัพย์สินตามหลัก ชะรีอะฮ์ นั้นหมายถึงการที่บริษัทในฐานะเจ้าของทรัพย์
    ได้โอนสิทธิ์ในการใช้ประโยชน์จากทรัพย์ให้ผู้เช่าซื้อใช้สิทธิ์เก็บกินในทรัพย์สินที่ครอบครอง
    (Transferring of usufruct)
    โดยกำหนดให้ผู้เช่าซื้อเป็นผู้ชำระราคาค่าเช่าซื้อรายเดือนตามที่ได้ตกลงกันไว้เป็นลายลักษณ์อักษรในสัญญาเช่าซื้อ
    หรือหมายถึงการที่บริษัทในฐานะผู้ให้เช่าซื้อนำทรัพย์สินออกให้ ผู้เช่าซื้อได้เช่า
    และให้คำมั่นว่าจะขายทรัพย์สินนั้น หรือว่าจะให้ทรัพย์สินนั้น ตกเป็นกรรมสิทธิ์แก่ผู้เช่าซื้อ
    โดยมีเงื่อนไขว่า ผู้เช่าซื้อได้ใช้เงินเป็นจำนวนเท่านั้นเท่านี้คราว

2.  ทรัพย์ที่บริษัทฯ ให้เช่าชื้อจะต้องเป็นสินค้าที่มีราคา มีคุณประโยชน์ในการใช้งาน เช่น
    ยานพาหนะ เครื่องจักร เครื่องใช้ไฟฟ้า เป็นต้น ยกเว้น สินค้าเพื่อการอุปโภคและบริโภค
    เช่น เงินตรา ข้าว น้ำตาลเป็นต้น ผู้ให้เช่าซื้อเป็นเจ้าของกรรมสิทธิ์ในทรัพย์
    โดยในสัญญาเช่าซื้อจะต้องกำหนดระยะเวลาเช่าซื้อเริ่มต้นและระยะเวลาสิ้นสุดการเช่าซื้อ
    และผู้เช่าซื้อควรระบุวัตถุประสงค์ของการเช่าซื้อให้ชัดเจน เช่น
    การเช่าซื้อรถยนต์เพื่อใช้เป็นยานพาหะนะสำหรับเดินทาง หรือ ขนส่งสินค้า เป็นต้น

ปัจจุบันบริษัทมีผลิตภัณฑ์สินเชื่อเช่าซื้อรถยนต์สำหรับบริการลูกค้าดังนี้

-   ผลิตภัณฑ์สินเชื่อเช่าซื้อรถยนต์ใหม่ (Amanah Auto Financing)

    -   ผลิตภัณฑ์สินเชื่อเช่าซื้อรถยนต์ใหม่ กลุ่มลูกค้าบุคคล

    -   ผลิตภัณฑ์สินเชื่อเช่าซื้อรถยนต์ใหม่ กลุ่มผู้ประกอบการรถสาธารณะ

-   ผลิตภัณฑ์สินเชื่อเช่าซื้อรถยนต์ใช้แล้ว (Amanah Used Car Financing)

-   ผลิตภัณฑ์สินเชื่อเอทีเอ็ม (Amanah Auto To Money)

-   ผลิตภัณฑ์สินเชื่อเช่าซื้อเครื่องจักรกลการเกษตร

2. ธุรกิจให้บริการสินเชื่อเพื่อซื้อสินค้าคงคลัง (Amanah Inventory Finance)

  ผลิตภัณฑ์สินเชื่อเพื่อซื้อสินค้าคงคลัง
  เป็นสินเชื่อที่ผู้จำหน่ายรถยนต์มาขอสินเชื่อโดยมีวัตถุประสงค์เพื่อนำเงินไปซื้อสินค้าคงคลัง
  หรือรถยนต์ เพื่อนำมาจอดโชว์ในห้องแสดงสินค้า เพื่อรอการจำหน่ายต่อไป
  โดยวางเอกสารสิทธิ์ทางทะเบียนรถยนต์ไว้เป็นหลักประกัน และเมื่อผู้จำหน่ายรถยนต์
  จำหน่ายรถยนต์เป็นที่เรียบร้อยแล้วก็จะดำเนินการชำระเงินเพื่อไถ่ถอนและนำเอกสารสิทธิ์ทางทะเบียนรถนต์ไปดำเนินการจดทะเบียนรถยต์ให้กับผู้ซื้อต่อไป

3.ธุรกิจให้บริการสินเชื่อเช่าซื้อเพื่อการพาณิชย์ (Amanah Auto SME Financing)

  สินเชื่อเช่าซื้อเพื่อการพาณิชย์ เป็นการให้บริการสินเชื่อเช่าซื้อยานพาหนะ ของลูกค้ากลุ่มธุรกิจ
  ที่เป็นนิติบุคคลขนาดกลาง และขนาดย่อย
  โดยมีวัตถุประสงค์เพื่อซื้อยานพาหนะไว้ใช้ในการดำเนินงานเช่น รถยนต์ประจำตำแหน่ง
  การขนส่งสินค้า พนักงานของบริษัทฯ
  หรือการซื้อยานพาหนะเพื่อประกอบอาชีพรถยนต์สาธารณะด้านต่างๆ

  4.ธุรกิจให้บริการสัญญาเช่าทางการเงิน (Amanah Financial Lease)

  บริษัทให้บริการประเภทนี้แก่ นิติบุคคลที่มีความประสงค์ที่จะจัดหาทรัพย์สินประเภทยานพาหนะ
  หรือเครื่องมือ เครื่องจักรต่างๆ
  เพื่อการดำเนินงานในกิจการโดยการชำระค่าเช่าเป็นค่าใช้จ่ายรายเดือน
  จนครบจำนวนเดือนตามสัญญา
  ผู้ทำสัญญาเช่าทางการเงินจะเป็นผู้ดูแลทรัพย์สินและบำรุงรักษาทรัพย์สินนั้นให้อยู่ในสภาพที่ดี
  และเมื่อครบสัญญาเช่าผู้ทำสัญญาเช่ามีสิทธิที่จะขอซื้อทรัพย์ที่เช่าไปเป็นของตนเองตามราคาตลาด
  หรือส่งมอบทรัพย์คืนให้กับบริษัทฯ เพื่อดำเนินการให้เช่าหรือจำหน่ายต่อไป

  5. ธุรกิจให้บริการสัญญาเช่าดำเนินงาน (Amanah Operating Lease)

  เป็นธุรกิจใหม่ของบริษัทฯที่เริ่มดำเนินการในปี 2554 เป็นการให้บริการรถยนต์เช่า
  สำหรับผู้บริหารและพนักงาน ของบริษัทต่างๆ ซึ่งการให้เช่านี้ทำเป็นสัญญาเช่า
  โดยให้สิทธิลูกค้าใช้รถยนต์ในระยะเวลาเช่าตามที่ตกลงกัน
  ซึ่งระยะเวลาเช่ารถยนต์เพื่อการดำเนินงานส่วนใหญ่จะอยู่ในช่วง 1-5 ปี
  โดยลูกค้าจะจ่ายค่าเช่าเป็นรายเดือนและรับผิดชอบในส่วนของค่าน้ำมันเชื้อเพลิงที่ใช้
  ส่วนผู้ให้เช่ารับผิดชอบ ค่าบำรุงรักษา ค่าประกันภัย ตลอดจนค่าใช้จ่ายอื่น ๆ
  ปัจจุบันบริษัทฯให้บริการเฉพาะธนาคารอิสลามแห่งประเทศไทย และบริษัทในเครือ
  ในอนาคตบริษัทฯ จะขยายการบริการนี้ให้ครอบคลุมหน่วยงานอื่นๆ ให้มากขึ้น ทั้งในภาครัฐ
  รัฐวิสาหกิจ และเอกชน

6. ธุรกิจตัวแทนให้บริการทางการเงิน (Banking Agent)

  เป็นการให้บริการทางการเงินแทนสถาบันการเงิน ในส่วนงานที่สถาบันการเงินหรือหน่วยงานนั้นๆ
  ต้องการให้หน่วยงานจากภายนอกเข้าไปบริหารจัดการแทน เช่น
  การให้บริการด้านบุคลากรสำหรับงานพื้นฐานต่างๆ เช่นพนักงานขับรถยนต์
  พนักงานรับ-ส่งเอกสาร พนักงานรับโทรศัพท์ เป็นต้น
  รวมถึงงานบริการรับชำระค่าสินเชื่อรายเดือน และค่าสาธารณูปโภคต่างๆ แทนสถาบันการเงิน

7. การให้บริการด้านรถยนต์ต่างๆ

  เป็นการให้บริการด้านอื่น ๆ ที่เกี่ยวข้องกับธุรกิจของบริษัท
  โดยมีกลุ่มลูกค้าเป้าหมายเป็นลูกค้าที่ใช้บริการสินเชื่อเช่าซื้อรถยนต์ เช่น บริการด้านการจัดทำ
  และต่ออายุกรมธรรม์ประกันภัยรถยนต์ พ.ร.บ. และงานบริการด้านทะเบียนรถยนต์ เป็นต้น

กลุ่มลูกค้าเป้าหมายของบริษัทประกอบด้วย

  1. กลุ่มลูกค้าธุรกิจ หรือสถาบัน (Corporate Business)

  ประกอบด้วยองค์กรธุรกิจขนาดใหญ่ทั้งภาคเอกชนและภาครัฐ โดยเฉพาะรัฐวิสหกิจ
  โดยบริการหลักที่บริษัทนำเสนอ คือผลิตภัณฑ์สวัสดิการสินเชื่อเช่าซื้อ (Auto Financing for
  Employee) ให้กับพนักงานของสถาบันที่เข้าร่วมโครงการ

  2. กลุ่มลูกค้าธุรกิจขนาดกลางและขนาดย่อม (SME Business)

  ประกอบด้วยองค์กรธุรกิจขนาดกลางและขนาดย่อย
  โดยมุ่นเน้นให้ความสำคัญกับผู้ประกอบการที่อยู่ในอุตสหกรรมการผลิตและจำหน่ายอาหารฮาลาล
  (Halal Food)
  และธุรกิจการประกอบการรถยนต์รับจ้างสาธารณะทั้งประจำทางและไม่ประจำทาง

  3. กลุ่มลูกค้ารายย่อย (Consumer Group)

  เป็นกลุ่มลูกค้าเป้าหมายหลักของบริษัท
  ซึ่งมีวัตถุประสงค์ในการใช้บริการสินเชื่อเช่าซื้อรถยนต์ใหม่หรือรถยนต์ใช้แล้ว โดยมีวัตถุประสงค์
  เพื่อใช้ในการเดินทาง หรือใช้เป็นเครื่องมือในการประกอบอาชีพ

ช่องทางการจัดจำหน่าย

  1. การส่งมอบบริการผลิตภัณฑ์ทางการเงินของบริษัท บริษัทกำหนดไว้ดังนี้
  ลูกค้าสามารถติดต่อขอใช้บริการได้ที่สำนักงานใหญ่ และสำนักงานสาขาในภูมิภาค (Branch
  Network) จำนวน 7 แห่งดังนี้ สำนักงานสาขา ชลบุรี พระนครศรีอยุธยา ภูเก็ต นครราชสีมา
  ขอนแก่น อุดรธานี และอุบลราชธานี

  2. บริษัทจำหน่ายผลิตภัณฑ์สินเชื่อเช่าซื้อโดยใช้ช่องทางของ พนักงานลูกค้าสัมพันธ์ (Customer
  Relationship Officer) เป็นพนักงานขายของบริษัท
  โดยบริษัทได้จัดตั้งทีมงานขายทั้งในเขตกรุงเทพมหานครและภูมิภาค
  บริษัทมุ่งเน้นให้พนักงานลูกค้าสัมพันธ์ (CRO) นำเสนอผลิตภันฑ์สินเชื่อเช่าซื้อของบริษัท
  และสร้างความสัมพันธ์ที่ดีกับกลุ่มตัวแทนจำหน่ายรถยนต์
  รวมถึงพันธมิตรทางธุรกิจด้านต่างๆของบริษัท

  3. สำนักงานสมาชิกของบริษัทที่มีชื่อเรียกว่า อะมานะฮ์ เอ็กเพรส (Amanah Express)
  ซึ่งมีสำนักงานมากกว่า 100 แห่งทั่วประเทศ

  4.การติดต่อผ่านเว็บไซต์ของบริษัทฯ www.amanah.co.th

5. ติดต่อผ่านศูนย์บริการลูกค้า (Customer Care Center) โทร 02 612 3232

2.  การตลาดและภาวะการแข่งขัน

ลักษณะตลาด

จากที่กลุ่มผู้ผลิตรถยนต์ได้ประมาณการยอดจำหน่ายที่คาดว่าจะสูงถึง 860,000 คันในปี 2554
แต่ต้องได้รับผลกระทบจากจาก 2 เหตุการณ์สำคัญคือ ภัยจากสึนามิ ที่ประเทศญี่ปุ่น เมื่อเดือนมีนาคม
2554 ซึ่งส่งผลต่อภาคการผลิตที่ไม่สามารถจัดส่งชิ้นส่วนในการผลิตรถยนต์ได้
และอุทกภัยในประเทศช่วงเดือน ตุลาคม ส่งผลต่อภาคการผลิตและผู้บริโภคที่ขาดความเชื่อมั่น
แต่อย่างไรก็ตามความต้องการรถยนต์ที่ยังมีอย่างสูงและต่อเนื่อง ทำให้ยอดจำหน่ายรถยนต์ในปี
2554 มีจำนวน 794,081 คันลดลงจากปีที่แล้ว 0.8% แต่ต่ำกว่าที่ประมาณการไว้ 8.3%

ตารางแสดงยอดขายรถยนต์ในประเทศไทย ตั้งแต่ปี 2550-2554 (หน่วย: คัน)

  ------------------ ---------- ---------- ---------- ---------- ----------
  ประเภทรถยนต์        ปี 2550     ปี 2551     ปี 2552     ปี 2553     ปี 2554**

  รถยนต์นั่ง            182,767    238,990    235,169    346,644    360,444

  รถยนต์เพื่อการพาณิชย์   448,484    375,088    313,703    453,713    433,637

  รวม                631,251    614,078    548,872    800,357    794,081
  ------------------ ---------- ---------- ---------- ---------- ----------

ที่มา : สถาบันยานยนต์, TOYOTA

หมายเหตุ ** ไม่รวมยอดจำหน่ายของ Mercedes Benz ,BMW,MINI,VOLVO ในเดือน
พ.ย.-ธ.ค.54

จากปัญหาอุทกภัยในช่วงปลายปี 2554
อาจจะยังไม่สามารถส่งมอบรถยนต์ใหม่ได้ต่อเนื่องจนถึงไตรมาสแรกของปี 2555
ประกอบกับความต้องการซื้อรถใหม่อาจถูกเลื่อนออกไปเป็นหลังการฟื้นฟูความเสียหายที่เกิดกับบ้านเรือน
แต่อย่างไรก็ตามภาครัฐได้ออกมาตราการลดภาษีสำหรับรถคันแรกเพื่อกระตุ้นยอดขาย
ประกอบกับการเปิดตัวรถยนต์รุ่นใหม่ออกสู่ตลาดอย่างต่อเนื่อง โดยเฉพาะในกลุ่มรถยนต์นั่งขนาดเล็ก
ขณะที่รถยนต์รุ่นที่เปิดตัวออกมาสู่ตลาดตั้งแต่ปลายปี 2554
ก็คาดว่าจะยังได้รับผลตอบรับที่ดีอย่างต่อเนื่องจากตลาด
และมียอดขายค้างสะสมจากปีก่อนที่รอส่งมอบทำให้ประมาณการยอดขายในปี 2555
จะมีมากกว่าหนึ่งล้านคัน

สภาพการแข่งขัน

ในปี 2554 ธุรกิจเช่าซื้อรถยนต์ยังคงแข่งขันทางด้านอัตรากำไร การปรับลดเงินดาวน์
โดยเฉพาะในส่วนของรถยนต์ใหม่ แต่ที่ผ่านมาบริษัทมีฐานลูกค้าที่ชัดเจนและแตกต่าง
จึงไม่กระทบต่อแผนงาน แต่อย่างไรก็ดีผลกระทบจากภัยธรรมชาติที่เกิดขึ้นในช่วงปลายปี
ทำให้เกิดการชะลอตัวลงไปบ้าง แต่ภาพรวมของบริษัทยังอยู่ในแผนงานที่วางไว้

ในปี 2555 บริษัทยังคงรักษาฐานลูกค้าเดิม พร้อมกับการขยายฐานลูกค้าใหม่
ประกอบกับการมีความสัมพันธ์ที่ดีกับผู้แทนผู้จำหน่ายรถยนต์ (Dealer)
ความสามารถในการบริหารต้นทุนที่มีประสิทธิผล
ความชำนาญในการบริหารความเสี่ยงและการบริหารและติดตามหนี้อย่างมีประสิทธิภาพ ทำให้บริษัท
มีศักยภาพในการแข่งขัน และเชื่อมั่นว่าจะสามารถขยายส่วนแบ่งการตลาดของธุรกิจเช่าซื้อต่อไปได้

4.3 แนวโน้มอุตสาหกรรม ในปี 2555

สำหรับโอกาสทางธุรกิจในปี 2555
ยังคงมีปัจจัยบวกที่อาจกระตุ้นความต้องการซื้อรถใหม่และการใช้บริการสินเชื่อเพื่อเช่าซื้อรถ
ไม่ว่าจะเป็นมาตรการภาษีรถคันแรกที่ให้ส่วนลดสูงสุด 100,000 บาท ซึ่งจะสิ้นสุดในปลายปี 2555
และทิศทางอัตราดอกเบี้ยคงไม่ได้ปรับขึ้นอย่างต่อเนื่องดังเช่นในปี 2554
อันช่วยลดแรงกดดันต่อการให้สินเชื่อเพื่อเช่าซื้อรถ และยังน่าจะช่วยให้ตลาดสินเชื่อเพื่อเช่าซื้อรถ
สามารถประคองแรงส่งของการเติบโตต่อไปได้ โดยศูนย์วิจัยกสิกรไทย
คาดการณ์ยอดคงค้างสินเชื่อเช่าซื้อในระบบธนาคารพาณิชย์ปี 2555 อาจขยายตัวประมาณ 26-30%
เป็น 770,000-800,000 ล้านบาท ภายใต้การประเมินยอดขายรถปี 2555 ว่าจะเพิ่มขึ้น 14-19%
จากปี 2554 เป็น 925,000-965,000 คัน และมาตรการพักชำระหนี้สูงสุด 6
เดือนแก่ลูกค้าผู้ประสบภัย ที่จะส่งผลให้ยอดหนี้เช่าซื้อคงค้างลดช้าลงประมาณ 5,000
ล้านบาทในช่วงเวลาดังกล่าว

ด้านการแข่งขันในธุรกิจเช่าซื้อในปี 2555 คาดว่าจะยังคงความรุนแรงต่อเนื่อง
แม้อาจจะไม่ปรากฏออกมาในรูปของการตัดราคาและการลดเงื่อนไขการเช่าซื้อ
เนื่องจากเป็นผลผูกพันระยะยาว และอาจมีผลต่อคุณภาพสินเชื่อ
โดยคาดว่าการแข่งขันน่าจะเป็นการสร้างความสัมพันธ์กับดีลเลอร์รายใหม่
และการให้ผลตอบแทนในรูปแบบต่างๆ ที่จูงใจมากขึ้นต่อดีลเลอร์
ควบคู่ไปกับการรุกตลาดสินเชื่อส่วนบุคคลโดยมีรถเป็นหลักประกัน

ด้านต้นทุนการเงินอาจจะมีการปรับตัวขึ้นอีกครั้งเมื่อเข้าใกล้ไตรมาส 2/2555
เนื่องจากสถาบันการเงินแข่งขันระดมและดึงเงินฝากไว้
เพื่อรับมือกับการลดวงเงินคุ้มครองเงินฝากเหลือ 1 ล้านบาทต่อบัญชีต่อธนาคาร (มีผลวันที่ 11
สิงหาคม 2555) และป้องกันการโยกย้ายเงินฝากของประชาชน
ซึ่งอาจจะส่งผลให้ต้นทุนการเงินไม่ปรับตัวลดลงตามทิศทางอัตราดอกเบี้ยนโยบาย
จึงอาจจะทำให้อัตราดอกเบี้ยสินเชื่อเพื่อเช่าซื้อรถในปี 2555
ค่อนข้างทรงตัวในระดับใกล้เคียงกับระดับปิดสิ้นปี 2554

(ที่มา : จากศูนย์วิจัยกสิกรไทย)